RMS Titanic

RMS Titanic britaniar bidaiari itsasontzi handia izan zen, 46.000 tonakoa, Amerikarako lehen bidaian izozmendi baten jo eta urperatu zena Ternuako hegoaldean, 1912ko apirilaren 14-15eko gauean. Ezbeharrean 1.500 lagun baino gehiago hil ziren.

Ezaugarriak 
XX. mendeko ozeanoarteko bidaietan gailentzeko egindako hiru transatlantikoetako bat zen. Olympic egin zuten lehenago eta Britanic geroago. White Star Line enpresa zen jabea. Belfasteko Harland and Wolff ontzioletan eraiki zuten, orduko teknologia berrienak erabiliz. Ordu arteko ontzirik luxuzkoena eta handiena zen: 52.310 tona, 269 metro luze eta 28 metro zabal. Garaiko prentsak «hondoraezina» zela zioen.

Hondoratzea 
Titanic Southamptongo portutik abiatu zen, 1912ko apirilaren 10ean, AEBetarako bidean. Apirilaren 14ko 23:40 aldera, izozmendi bat jo zuen Ipar Atlantikoko ur izoztuetan, eta bi ordu eta 45 minutu geroago hondoratu. 2.223 lagun zihoazen, baina ontzian zeuden salbamendu txalupetan 1.178 lagunentzako tokia besterik ez zegoen. Gainera, txalupa asko ez ziren bete. Adibidez, ureratu zen lehenbiziko salbamendu txalupan, 65 pertsonarentzako lekua zegoen, baina 28 lagun bakarrik sartu ziren. Inguruan zen RMS Carpathia trasantlantikoak laguntza deia jaso eta, egunsentian bertaraturik, 705 lagun erreskatatzea lortu zuen.

Gau hartan, 1.522 lagun hil ziren, nahiz eta 306 gorpu besterik ez ziren berreskuratu. Emakumeek eta haurrek salbamendu txalupetan sartzeko lehentasuna zuten arren, hildakoen artean hainbat haur eta emakume aurkitu ziren, guztiak bigarren eta hirugarren klasetakoak. Modu berean, hainbat gizon atera ziren bizirik; gehienak, lehen klasekoak. 2009ko maiatzaren 3an hil zen bidaiaria, Millvina Dean. Bederatzi aste besterik ez zuen Titanic hondoratu zenean.

Zinema 
Film ugari egin dira Titanicen hondoratzeaz, adibidez:
 Titanic, 1943an Werner Klingler alemaniar zuzendariak egindakoa.
 Titanic, 1953an Jean Negulescok zuzendutakoa.
 S.O.S. Titanic: 1979an telebistarako filma.
 Titanic, 1996an telebistarako filma.
 Titanic, 1997an James Cameronek zuzendutako filma.

Erreferentziak

Ikus, gainera 
 Titanic Belfast museoa

Kanpo estekak 
 Irazustabarrena Uranga, Nagore Titanicek bere auzoa izango du, Argia aldizkaria, 2009ko apirilaren 12a, argia.com
 Titanic-en hondoratzeari buruzko irratsaioa, Amarauna, 2012ko apirilaren 14a, Euskadi Irratia, eitb.tv
  RMS Titanic, Inc, premierexhibitions.com
  Titanic Belfast museoa, titanicbelfast.com

Erresuma Batuko itsasontziak
Transatlantikoak
Naufragioak
Naufragioan hildakoak
RMS Titanic
Atlantikoan hondoratutako itsasontziak
Erresuma Batuko lurrunontziak